Atklāta konkursa 
“Transporta būvju ikdienas uzturēšana no 2024.gada līdz 2029.gadam, Rīgā”
 ID Nr. CAIP 2024/04

Atbildes uz 22.04.2024. iesniegtajiem jautājumiem 



1.jautājums:

Lūdzam skaidrot nolikuma 2.1.4.apakšpunkta piemērošanu piegādātāju apvienību gadījumā. Vēršam uzmanību uz to, ka nolikuma 2.1.4.apakšpunkts pašreizējā redakcijā attiecas uz piegādātāju, kas var būt fiziska persona, juridiska persona vai personu apvienība. Ņemot vērā, ka juridiska persona un personu apvienība būtu uzskatāmas par diviem dažādiem piegādātājiem, tad arī juridiska persona var iesniegt piedāvājumus divās daļās kā patstāvīgs piegādātājs un citās daļās kā cita piegādātāja – personu apvienības – dalībnieks. Lūdzam apstiprināt šādu nolikuma 2.1.4.apakšpunkta izpratni.

Atbilde:
Komisija skaidro, ka atbilstoši Publisko iepirkumu likuma pirmā panta 22. punktam piegādātājs ir fiziskā vai juridiskā persona vai pasūtītājs, šādu personu apvienība jebkurā to kombinācijā, kas attiecīgi piedāvā tirgū veikt būvdarbus, piegādāt preces vai sniegt pakalpojumus.
Vērtējot iesniegtos piedāvājumus, piegādātāja jēdziens tiks vērtēts atbilstoši Publisko iepirkumu likuma 1. panta 22. punktā sniegtajai definīcijai.
Vienlaikus informējam, ka atbilstoši Civillikuma 1407.pantam arī personu apvienība ir uzskatāma par juridisko personu.



2.jautājums:

Lūdzam skaidrot nolikuma 3.pielikumā pievienotās piedāvājuma veidlapas apliecinājumu daļas 3. punkta tvērumu kopsakarībā ar tiesībām startēt citās iepirkuma daļās apakšuzņēmēja statusā. Vēršam uzmanību uz to, ka nolikuma 2.1.4.apakšpunkts nosaka ierobežojumus piegādātājam un tādējādi neattiecas uz dalību iepirkumā apakšuzņēmēja statusā, tomēr, tā kā nolikuma 3.pielikumā pievienotās piedāvājuma veidlapas apliecinājuma daļas 3.punkts attiecas uz “ieinteresētību piedāvājumos” jebkurā iepirkuma daļā, mūsu ieskatā minētās normas nonāk savstarpējā pretrunā.

Atbilde:
Komisija skaidro, ka nolikuma 3.pielikumā 3.punkta ietvertais apliecinājums ir tulkojams kopsakarā ar nolikuma 3.pielikumā 6.punkta ietverto apliecinājumu, kas savukārt izriet no Publisko iepirkumu likuma 41.panta desmitajā daļā ietvertām pasūtītāja tiesībām pieprasīt, lai pretendents iesniegtu apliecinājumu tam, ka piedāvājumu izstrādājis neatkarīgi.




3.jautājums:

Ievērojot, ka nolikuma 2.1.4. apakšpunkts ierobežo tiesības iesniegt piedāvājumus vairāk kā divās iepirkuma daļās, nevis paredz ierobežojumus līguma tiesību piešķiršanai, taču vienlaicīgi pasūtītājs nolikumā nav paredzējis sekas, kas iestāsies, ja piegādātājs tomēr iesniegs piedāvājumus trīs vai visās iepirkuma daļās, lūdzam skaidrot, kāda būs pasūtītāja rīcība, ja piegādātājs iesniedz piedāvājumus vairāk nekā divās iepirkuma daļās, kā arī ierosinām mainīt nolikuma 2.1.4. apakšpunktu, attiecinot ierobežojumu uz līguma tiesību piešķiršanu, nevis piedāvājumu iesniegšanu, jo tas varētu veicināt konkurenci iepirkumā un nodrošināt efektīvāku pasūtītāja līdzekļu izlietojumu. Vēršam uzmanību uz to, ka tiesību doktrīnā ir pausts viedoklis, ka pasūtītājam gadījumā, ja piegādātājs ir iesniedzis vairāk piedāvājumus par Konkursa dokumentācijā norādīto maksimālo piedāvājumu skaitu, varētu būt trīs opcijas: (1) uzskatīt iesniegtos piedāvājums par neatbilstošiem, kas gan varētu būt neproduktīvs risinājums, jo būtiski samazinātu konkurenci; (2) lūgt pretendentam skaidrojumu par to, kurās daļās pretendents uztur piedāvājumus; (3) pašam pasūtītājam izlemt, kurās daļās vērtēt piedāvājumus, kas gan varētu pārkāpt pārredzamības un vienlīdzīgas attieksmes principus (European Public Procurement. Commentary on Directive 2014/24/EU. Edited by Roberto Caranta and Albert Sanchez-Graells. Edward Elgar Publishing Limited, 2021, p.501). Ņemot vērā iepriekš minēto, mūsu ieskatā nolikuma 2.1.4. apakšpunkts ir precizējams, attiecinot ierobežojumu uz līguma tiesību piešķiršanu.

Atbilde:
Komisija skaidro, ka gadījumā, ja piegādātājs iesniegs piedāvājumus vairāk kā uz vienu vai divām Konkursa iepirkuma daļām, visi piegādātāja iesniegtie piedāvājumi tiks uzskatīti par neatbilstošiem nolikuma prasībām un netiks vērtēti. 




4.jautājums:

Atbilstoši nolikuma 2.1.4. apakšpunktā noteiktajam, veicot aprēķinus iepirkuma 1., 2. un 3. daļā piemērojot vienādu izcenojumu darbiem, materiāliem, tehnikai utt. un aprēķinu formulas, secinām, ka iegūstamās līgumsummas vienam gadam,  atšķiras 4-5% robežās, proti pie atšķirīgiem darbu apjomiem līguma summas ir ļoti līdzīgas.
Turpretim pasūtītāja paredzētas līgumsummas starp daļām atšķiras būtiski, kā piemēram, starp 1. un 3.daļu tie ir 25%.
Ņemot vērā ka 1., 2. un 3. iepirkuma daļā veicamo darbu specifikācijas ir līdzvērtīgas,  lūdzam pasūtītāju pievērst uzmanību un pārliecināties, vai plānotās līgumsummas ir noteiktas korekti  un plānoto darbu apjomu sadalījums starp daļām ir noteikts korekti.

Atbilde:
Komisija skaidro, ka Pasūtītāja norādītās paredzamās maksimālās līgumcenas Konkursa 1.,2., 3. un 4.daļai ir noteiktas korekti. Aprēķinot katras Konkursa daļas paredzamo līgumcenu, pasūtītājs vadījies no iepriekšējos gados izpildītājiem transporta būvju ikdienas uzturēšanas darbu apjomiem. 



5.jautājums:

Nolikuma 3.13.apakšpunkts nosaka, ka pretendents var balstīties uz citu personu saimnieciskajām un finansiālajām iespējām, ja tas ir nepieciešams konkrētā līguma izpildei, neatkarīgi no savstarpējo attiecību tiesiskā rakstura. Atbilstoši iesniedzamiem atlases dokumentiem šādā gadījumā pretendents nepārprotami pierāda Pasūtītājam, ka viņa rīcībā būs nepieciešamie resursi, iesniedzot šo personu apliecinājumu un vienošanos par sadarbību konkrētā līguma izpildē. Pretendentam un personai, uz kuras saimnieciskajām un finansiālajām iespējām tas balstās, ir jābūt solidāri atbildīgām par iepirkuma līguma izpildi.

Atbilde:
Komisija skaidro, ka atbilstoši nolikuma 3.13.apakšpunktam par nepārprotamu pierādījumu tiks uzskatīts personas, uz kuras saimnieciskajām un finansiālajām spējām pretendents balstās, apliecinājums, kā arī vienošanās par sadarbību konkrētā līguma izpildē, kuru saturs pierādīs iepirkuma līguma izpildei nepieciešamo resursu nodošanu (pieejamību) pretendentam. Arī nolikuma 3.16.apakšpunktā noteikts, ka pretendentam, kas plāno piesaistīt Konkursa iepirkuma priekšmetā ietilpstošo darbu izpildei apakšuzņēmēju, kura veicamo darbu vērtība ir vismaz 10 000,00 EUR (desmit tūkstoši euro 00 centi) no kopējās piedāvātās iepirkuma līguma summas, jābūt savstarpēji noslēgtai vienošanās uz piedāvājuma iesniegšanas dienu, kurā norādīti apakšuzņēmējam nododamo darbu veidi, šo darbu vērtība EUR (euro) no kopējās iepirkuma līguma vērtības un kurā apakšuzņēmējs apliecina gatavību veikt šos darbus, gadījumā, ja pretendents tiks atzīts par Konkursa uzvarētāju.




6.jautājums:

Lūdzam precizēt nolikuma 3.4.apakšpunkta prasību:
“Pretendenta gada minimālajam finanšu (neto) apgrozījumam katrā no iepriekšējiem 3 (trīs) pārskata gadiem (2021.,2022.,2023. gadā) jābūt vismaz 100 % (viens simts procenti) apmērā no Pretendenta kopējās piedāvātās līguma cenas, bez PVN, viena gada uzturēšanas darbu veikšanai […]”
un 
ņemot vērā, ka apvienību dalībniekiem nostrādātais periods vai/un iesniegto gadu pārskatu iesniegšanas laiks var atšķirties, lūdzam sadaļu Iesniedzamie atlases dokumenti papildināt ar piezīmi:

Ja informācija par 2021.,2022.,2023.gadu Uzņēmumu reģistra tīmekļvietnē nav pieejama vai nesakrīt ar pēdējo faktisko informāciju, kas iesniegta un apstiprināta normatīvajos aktos noteiktajā kārtībā, vai pārskata gads vēl nav noslēgts, pievieno dokumentu/us, kas apliecina norādīto atšķirīgo informāciju (piemēram, peļņas vai zaudējumu aprēķins).

Atbilde:
Komisija skaidro, ka, ņemot vērā, ka Uzņēmumu reģistrā publiski pieejamie finanšu pārskati ir pašu pretendentu atbilstoši normatīvajiem aktiem iesniegtie finanšu pārskati, pasūtītājam nav pamata pieņemt un vērtēt pretendenta dokumentus, kas apliecina informāciju, kas ir atšķirīga no Uzņēmumu reģistrā publiski pieejamajos finanšu pārskatos norādītās. Ja uz piedāvājuma iesniegšanas brīdi neviens gada pārskats nav apstiprināts, tad pretendentam jāiesniedz citi dokumenti, kas apliecina, ka pretendenta gada minimālais finanšu (neto) apgrozījums katrā no iepriekšējiem 3 (trīs) pārskata gadiem ir vismaz 100 % (viens simts procenti) apmērā no pretendenta kopējās piedāvātās līguma cenas, bez PVN, viena gada uzturēšanas darbu veikšanai.
Komisija informē, ka nolikuma 3.4.apakšpunktā tiks veikti atbilstoši tehniskie precizējumi.



7.jautājums:

Nolikuma 3.8.apakšpunkts nosaka, ka pretendentam jāiesniedz:
1) aizpildīts Nolikuma 10.pielikums – Apliecinājums par pretendenta pieredzes atbilstību Nolikuma 3.8.apakšpunktā noteiktajām prasībām;
2) darbu Pasūtītāju izziņas (atsauksmes) par pretendenta veiktajiem darbiem;
3) dokumentus, kas apliecina izpildīto darbu veidus un apjomus – norādot darbu Pasūtītāju, līguma nosaukumu, izpildīto darbu veidus un apjomus, darbu izpildes vietu, darbu izpildes periodu.
Lūdzam apstiprināt, ka gadījumos, kad pasūtītāju atsauksmes satur visu trešajā  punktā noteikto informāciju, proti- līguma nosaukumu, izpildīto darbu veidus un apjomus, darbu izpildes vietu, darbu izpildes periodu, papildus dokumenti nav iesniedzami. 
Vēršam uzmanību, ka, piemēram, pieņemšanas nodošanas akti var saturēt konfidenciālu un ierobežotas pieejamības informāciju, kas saskaņā ar noslēgtiem līgumiem nav izpaužama
Atbilde:
Komisija skaidro, ka atbilstoši Nolikuma 3.8.apakšpunkta prasībai pretendentam ir jāiesniedz visi šajā apakšpunktā norādītie dokumenti, tajā skaitā dokumenti (papildus pasūtītāju atsauksmēm), kas apliecina izpildīto darbu veidus un apjomus – norādot darbu Pasūtītāju, līguma nosaukumu, izpildīto darbu veidus un apjomus, darbu izpildes vietu, darbu izpildes periodu.




8.jautājums:

Ņemot vērā, ka klases 200301 (nešķirotu sadzīves atkritumi) Rīgā, atbilstoši Valsts vides dienesta skaidrojumam, ir tiesīgi savākt un pārvadāt tikai trīs tirgus dalībnieki, kas noteikti pašvaldībai īstenojot Atkritumu apsaimniekošanas likuma 18.panta pirmā daļa uzlikto pienākumu, proti, iepirkumu procedūras rezultātā un to, ka esošā situācijā, tas var būtiski ierobežot konkurenci iepirkumā, lūdzam veikt labojumus prasībā: svītrojot  no 3.9.apakšpunkta - klase 200301 – nešķirotu sadzīves atkritumi.

Atbilde:
Komisija skaidro, ka atbilde uz šo jautājumu tiks sniegta pēc papildu informācijas iegūšana no kompetentām iestādēm.




9.jautājums:

Nolikuma 4.9.3.2.apakšpunkts nosaka ziemas mehanizētās uzturēšanas maršrutu shēmas un ielu sarakstus ar kaisāmā materiāla patēriņa aprēķinu, vasaras mehanizētās uzturēšanas maršrutu shēmas un ielu sarakstus. Maršrutus  jāiesniedz digitālā formātā (.shp, .dwg  .dgn vai līdzvērtīgs) ar piesaisti LKS-92 TM koordinātu sistēmai. Ielu sarakstus jāiesniedz elektronisko tabulu formātā (MS Excel vai līdzvērtīgā formātā). Ziemas mehanizētās uzturēšanas maršruti jāaprēķina, ņemot vērā kaisāmā materiāla tilpnes ietilpību un vadoties pēc konkrētajā ielas posmā atļautā maksimālā braukšanas ātruma, ņemot vērā ārējos faktorus (sastrēgumu stundas, luksoforu darbību utt.).
Ņemot vērā,  ka Pretendentam pēc ielu sarakstiem (Pielikums,  6_Objektu_saraksti zip) nav iespējams noteikt ielu un citu objektu ģeogrāfisko izvietojumu, kā arī lai nodrošinātu Pasūtītāju un Pretendentu vienotu izpratni par objektu ģeogrāfisko izvietojumu,   lūdzam pasūtītāju norādīt publiski pieejamu datu glabātuvi, kas satur informāciju, datu kopas par Rīgas valstspilsētas pašvaldības ielu un gājēju ietvju, sadalošo joslu, velo joslu koordinātēm atbilstoši LKS-92 TM koordinātu sistēmai. Lūdzam precizēt, vai sniedzami atsevišķi maršruti ietvju tīrīšanai.

Atbilde:
Komisija skaidro, ka Dati par uzturamo objektu ģeogrāfisko izvietojumu ir atrodami https://georiga.eu/ un lejuplādējamā formātā https://georiga.eu/atvertie-dati/ielas-adreses/.




10.jautājums:

Nolikuma 3.pielikuma 6. punkta apliecinājumā iekļautajos apgalvojumos, lūdzam svītrot minēto prasību un pievienojot nolikumam Iepirkumu uzraudzības biroja tīmekļvietnē pieejamo veidni – Apliecinājums par neatkarīgi izstrādātu piedāvājumu. sk. Pielikums N.1- apliecinājums par neatkarīgi izstrādātu piedāvājumu.

Atbilde:
Komisija skaidro, ka Iepirkumu uzraudzības biroja tīmekļvietnē pieejamai veidnei “Apliecinājums par neatkarīgi izstrādātu piedāvājumu” ir ieteikuma raksturs, kā arī tās saturs nav pretrunā ar Nolikuma 3.pielikuma 6.punktā ietvertā apliecinājuma saturu. Ņemot vērā minētu, nav pamata grozīt Nolikuma 3.pielikuma saturu.



11.jautājums:

Saskaņā ar Līguma projekta 12.2. apakšpunktu Pasūtītājam ir tiesības vienpusēji atkāpties no Līguma gadījumos, ja:
12.2.10.  Izpildītājs nav nodrošinājis Līguma 4.11.apakšpunkta izpildi.
4.11. Izpildītājam jānodrošina, ka no 2025.gada 1.oktobra Izpildītājam būs pieejamas tehnikas vienības, kas atbilst CO2 emisiju standartam Euro 6 tehnisko specifikāciju (Līguma Pielikums Nr.2) 2.3.1.-2.3.6., 9.1.1.-9.1.3.apakšpunktos norādīto darbu veikšanai, kā arī bezemisiju tehnikas vienībās tehnisko specifikāciju (Līguma Pielikums Nr.2) 2.5.1. un 3.3.1.apakšpunktos norādīto darbu veikšanai.
· Lai nodrošināt vienādu un taisnīgu attieksmi pret visiem pretendentiem, lūdzam definēt, kādos gadījumos pasūtītājam būs pienākums vienpusēji atkāpties no līguma.
· Lūdzam skaidrot vai 4.11.apakšpunkta izpildes kavējuma gadījumā, ja šāds kavējums būs iestājies no pretendenta neatkarīgu iemeslu dēļ, piemērām, ražotājam kavējot piegādi, tiks piemēroti sodi atbilstoši līguma 8. punktā atrunātajiem līgumsodiem vai pasūtītājs vienpusēji nekavējoties atkāpsies no līguma?

Atbilde:
Komisija skaidro, ka atbilstoši Nolikuma 16.1. un 16.2.pielikumu “Līguma projekts” 12.2.apakšpunktam pasūtītājam ir tiesības vienpusēji atkāpties no Līguma visos šajā apakšpunktā atrunātājos gadījumos.

Lemjot jautājumu par vienpusējo atkāpšanos no Līguma, pasūtītājs vērtēs visus konkrētās situācijas apstākļus un pieļautā pārkāpuma ietekmi uz līguma izpildi.

Vēršam uzmanību, ka nolikuma 16.1. un 16.2.pielikumu “Līguma projekts” 4.11.apakšunktā ietvertā prasība ir ļoti būtiska līguma (vienlaikus arī darbu veikšanas tehnisko specifikāciju ) prasība un tās neievērošana nav pieļaujama.



12.jautājums:

Lūdzam precizēt  Līguma projekta 9.2.apakšpunktu, norādot, ja šādi zaudējumi nav apdrošināti 4.6.-4.8. punktā noteiktā kārtībā un nav izmaksājama apdrošināšanas atlīdzība.

Atbilde:
Komisija skaidro, ka Nolikuma 16.1. un 16.2.pielikumu “Līguma projekts” 4.8. un 9.2.apakšpunkti ir savstarpēji saistīti. Proti, 9.2.apakšpunkts paredz izpildītāja pienākumu, savukārt 4.8.apakšpunkts tiesisku mehānismu, ar kura palīdzību pasūtītājs segs izpildītāja nodarītos zaudējumus gadījumā, ja izpildītājs atsakās tos segt labprātīgi.




